“Nat si-kayon emiin i engibanagan ko nonta kigwan ko i mabindisjonan kayo.
Tep amtak i nemnem jon emiin a pinispis ko,
et gwariy sa-kid si-kayon menraidorak.
Nem pinispis tahejo ngorechan say metongpal i esel Afo Chiyos a kigwan to i ‘Sema toon ekipangan cha si-kak,
tiyaraidor toak.’
Kowan kona iyay niman asan mepesamak say no mepesamak,
patien jo i si-kak i Cristo.
Sejay a konen kod si-kayo,
podnon sema toon mengegwat na ito-nok,
si-kak pay i egwathen to.
Tan sema mengegwat cha si-kak,
egwathen to pay ngo ma engito-nod si-kak.”
Inpaamten Jesus I Traidoren Judas
Idi iyakcheng a kigwan Jesus iwan,
ensahit i nemnem to et kigwan to i “Sejay a konen kod si-kayo,
podnon gwariy sa-kid si-kayon menraidorak.”
Iyansisini-neng ira ma disipolos to tep nat amta ra no siyed si-kara ma piyan ton a-seden.
Sema sa-kin disipolon ensemek Jesus a chili,
mantoktokkong cha askang to.
Isonga,
iyanchingjas si Simon Peter chiwa disipolon iyay-askang cha Jesus et kigwan to i “Ibagam cha Jesus no siyed si-kathayo ma piyan ton a-seden.”
Et imesop iwa disipolod Jesus a inbaga tho i “Afo,
siya ma piyan mon a-seden?”
Et insongbat Jesus i “Sema toon i-kanan ko niya tinapay a isiwsiw ko,
si-katho man.”
Et insiwsiw toy tinapay,
et inni-kan tod Judas a anak Simon Iscariot.
Apaman a iden Judas iwa tinapay,
simekep si Satanas cha nemnem to.
Et kigwan Jesus cha si-katho i “Kanoim ma et amag moy niyemnem mon a-magen.”
Sema iren echom a disipolos a kakinakan,
nagwared si-kariy engawat na piyan Jesus a a-seden nonta kigwan to man cha Judas.
Kagol a naengegchis Judas na pilak cha,
kin na echom i kigwan Jesus cha Judas i menongkal na mesepol para cha piyasta ono mengi-kan na pilak ired ma iyangkebitheg.
Apaman a iden Judas iwa tinapay,
imawas.
Et edagwi.
Sema Badon Bilin Jesus
Idi bimetik si Judas,
kigwan Jesus i “Niman i timpon maykayangak a Anak na Too.
Et kagol na a-magen ko,
maykayang ngos Afo Chiyos.
Et no maykayang ngos Afo Chiyos kagol cha si-kak,
ikayang toak ngo,
et a-magen ton chakos iwan.
Si-kayon nainbilang kon anak ko,
on-onongak pay nin cha si-kayo na kemtang bengat.
Anafen joak,
nem konen ko mowan cha si-kayo i kigwan ko ired ma naengibalnay na Hodjos i ‘Nat mebedin a onkowan kayod ma konan ko.’
Niman,
sejay a konen kod si-kayo,
badon bilin a pansisinemek kayo.
Sema nainpanmek kod si-kayo,
inges ngon man komiy pansisinemek jo.
Tep no mansisinemek kayo,
si-kathoy mengipaamted emiin a too i disipolos tahejo.”
Inpaamten Jesus I Dibahan Peter
Et kigwan Simon Peter cha Jesus i “Afo,
toy konan mo i?”
Insongbat Jesus i “Nat mebedin a tetneren moak niman cha konan ko,
nem tetneren moak nem engkay.”
Et kigwan Peter mowan i “Afo,
niyana nat mebedin a tetneren taha niman?
I-kan koy biyag ko para cha si-kam.”
Insongbat Jesus i “I-kan mo ayay biyag mo para cha si-kak?
Sejay a konen kod si-kam,
podnon no aneng onkakaok i manok,
memintedo ken mengowan i eg moak amta.”